കൊച്ചി ലഹരിമരുന്നു കേസില് അട്ടിമറി: അന്വേഷണം ക്രൈംബ്രാഞ്ചിന് കൊച്ചി: കാക്കനാട്ടെ ഫ്ളാറ്റില്നിന്ന് മാരക മയക്കുമരുന്നായ എംഡിഎംഎ അടക്കമുള്ള കോടികളുടെ ലഹരിമരുന്നു പിടികൂടിയ സംഭവത്തില് അട്ടിമറി ആരോപണം ഉയര്ന്നതിനെത്തുടര്ന്ന് അന്വേഷണം എക്സൈസിന്റെ ക്രൈംബ്രാഞ്ച് വിഭാഗത്തിനു കൈമാറി. കേസിന്റെ ഗൗരവം തിരിച്ചറിഞ്ഞ് ആദ്യം എറണാകുളം എക്സൈസ് അഡീഷണല് കമ്മീഷണര് അബ്ദുള് റാഷിയെ അന്വേഷണച്ചുമതല ഏല്പിച്ചിരുന്നു. ഇദ്ദേഹം അന്വേഷണം ആരംഭിക്കുകയും ചെയ്തിരുന്നു. ഇതിനിടെയാണ് അന്വേഷണം ക്രൈംബ്രാഞ്ചിനു കൈമാറിയത്.കഴിഞ്ഞ 19നാണ് ലഹരിമരുന്നുമായി ഏഴുപേരെ പിടികൂടിയത്. കസ്റ്റംസ് പ്രിവന്റീവ് സ്ക്വാഡിന്റെയും എക്സൈസിന്റെ സംസ്ഥാനജില്ലാ സ്പെഷല് സ്ക്വാഡുകളുടെയും സംയുക്ത നേതൃത്വത്തില് നടത്തിയ പരിശോധനയിലാണ് സംഘം കുടുങ്ങിയത്. ആദ്യം പുറത്തിറക്കിയ പത്രക്കുറിപ്പില് രണ്ടു യുവതികളെ ഉള്പ്പെടെ ഏഴുപേരെ പിടികൂടിയെന്നു വ്യക്തമാക്കിയ എക് സൈസ് ഇവരുടെ ചിത്രങ്ങളും പുറത്തുവിട്ടിരുന്നു. എന്നാല്, കേസ് കോടതിയില് എത്തിയപ്പോള് ഒരു യുവതിയടക്കം രണ്ടു പേരെ പ്രതിപ്പട്ടികയില്നിന്ന് ഒഴിവാക്കി. 1.84 കിലോഗ്രാം എംഡിഎംഎ പിടികൂടിയെന്നു പറഞ്ഞത് 84 ഗ്രാമായി ചുരുങ്ങുകയും ചെയ്തു. എക്സൈസ് പ്രതി പട്ടികയില്നിന്ന് ഒഴിവാക്കിയ യുവതി ലഹരിമരുന്ന് ഒളിപ്പിക്കുന്നതിന്റെ സിസിടിവി ദൃശ്യങ്ങള് ഇന്നലെ പുറത്തായതോടെയാണ് കേസ് അട്ടിമറിക്കാന് എക്സൈസ് ശ്രമിച്ചെന്ന ആരോപണം ഉയര്ന്നത്. പ്രതികളില്നിന്നു പിടിച്ചെടുത്ത മാന്കൊമ്ബും മഹസറില് രേഖപ്പെടുത്തിയിരുന്നില്ല. കേസില് രണ്ട് എഫ്ഐആര് എടുത്തതും വിവാദമായിരുന്നു.ഉടമസ്ഥനില്ലാത്ത ബാഗില്നിന്നാണ് ഒരു കിലോ എംഡിഎംഎ കണ്ടെത്തിയതെന്നും പ്രതികളെ കണ്ടെത്താനായിട്ടില്ലെന്നുമാണ് എക്സൈസിന്റെ രണ്ടാം എഫ്ഐആര്. ആദ്യ എഫ്ഐആറില് യുവതി അടക്കം അഞ്ച് പ്രതികളെ 84 ഗ്രാം എംഡിഎംഎ കൈവശംവച്ചതിനാണ് അറസ്റ്റ് ചെയ്തതെന്നു കാണിച്ചിട്ടുണ്ട്. മഹസറിലും ഇക്കാര്യങ്ങള് വിശദീകരിച്ചു. എന്നാല് രണ്ടാം എഫ്ഐആറില് ഇതില് പ്രതികളില്ല. ഒരു വഴിപോക്കന് നല്കിയ വിവരമനുസരിച്ചാണ് പ്രതികള് താമസിച്ചിരുന്ന ഫ്ളാറ്റില്നിന്ന് എംഡിഎംഎ അടങ്ങിയ ബാഗ് കണ്ടെത്തിയെന്നാണ് മഹസറിലുള്ളത്. ഉടമസ്ഥനില്ലാത്ത ബാഗാണ് കണ്ടെടുത്തെന്നും ഇത് പ്രതികളുടേതായിരിക്കാമെന്ന് ഉറപ്പില്ലെന്നാണ് സാക്ഷിമൊഴിയെന്നും മഹസറില് രേഖപ്പെടുത്തി. ബാഗ് കണ്ടെടുത്ത സംഭവത്തില് പ്രതികളില്ലാതെ പ്രത്യേകം കേസാണ് എടുത്തത്. കേസുകള് രണ്ടായി വിഭജിച്ചതും പ്രതികളില്ലാത്ത എഫ്ഐആറും കേസ് അട്ടിമറിക്കാന് സഹായകമാകുമെന്നാണ് ഉയരുന്ന ആരോപണം. ഇന്നലെ ഉച്ചയോടെ എറണാകുളം കച്ചേരിപ്പടിയിലുള്ള എക്സൈസ് കമ്മീഷണറേറ്റ് ഓഫീസില് നേരിട്ടെത്തി അഡീഷണല് കമ്മീഷണര് അബ്ദുള് റാഷി വിവരങ്ങള് ശേഖരിച്ചിരുന്നു. കേസില് മഹസര് രേഖപ്പെടുത്തിയ ഉദ്യോഗസ്ഥനില്നിന്നടക്കം വിവരങ്ങള് ചോദിച്ചറിഞ്ഞു. റിമാന്ഡിലുള്ള പ്രതികള്ക്കായി കസ്റ്റഡി അപേക്ഷ നല്കുകയും ചെയ്തു. ക്രൈംബ്രാഞ്ചിന് അന്വേഷണം കൈമാറിയതോടെ ഈ അപേക്ഷ പിന്വലിച്ചു.കേസില് എഫ്ഐആര് തയാറാക്കിയതിലെ വീഴ്ചയാണ് പ്രധാനമായും പരിശോധിക്കുക. കസ്റ്റഡിയിലെടുത്തവരെ വിട്ടയച്ചതിലും സിസിടിവി ദൃശ്യങ്ങള് പരിശോധിക്കുന്നതിലും അന്വേഷണ സംഘത്തിന് പിഴവു പറ്റിയിട്ടുണ്ടോയെന്നും പരിശോധിക്കും. മയക്കുമരുന്ന് കേസില് അട്ടിമറി നടന്നിട്ടില്ലെന്നും നടപടി ക്രമങ്ങളിലെ കാലതാമസമാണ് ഉണ്ടായിട്ടുള്ളതെന്നുമാണ് എക്സൈസിന്റെ നിലപാട്. അടിയന്തരമായി റിപ്പോര്ട്ട് തേടി മന്ത്രി എം.വി. ഗോവിന്ദന് തളിപ്പറമ്ബ്: കൊച്ചി മയക്കുമരുന്നു കേസുമായി ബന്ധപ്പെട്ട സംഭവത്തില് അടിയന്തരമായി റിപ്പോര്ട്ട് നല്കാന് കമ്മീഷണര്ക്ക് നിര്ദേശം നല്കിയിട്ടുണ്ടെന്ന് എക്സൈസ് മന്ത്രി എം.വി. ഗോവിന്ദന്. ഉദ്യോഗസ്ഥര്ക്ക് വീഴ്ചയുണ്ടെങ്കില് കര്ശന നടപടി സ്വീകരിക്കുമെന്നും അദ്ദേഹം പറഞ്ഞു. മോറാഴയിലെ വസതിയില് മാധ്യമങ്ങളോടു സംസാരിക്കുകയായിരുന്നു മന്ത്രി.മാന്കൊമ്ബ് വനംവകുപ്പ് കസ്റ്റഡിയില് കൊച്ചി: മയക്കുമരുന്ന് സംഘത്തില്നിന്നും എക്സൈസ് പിടികൂടിയ മാന്കൊമ്ബ് വനംവകുപ്പ് കസ്റ്റഡിയിലെടുത്തു. 39 സെന്റിമീറ്റര് നീളമുള്ള മാന്കൊമ്ബാണ് കഴിഞ്ഞ ദിവസത്തെ പരിശോധനയില് പ്രതികളുടെ ഫ്ളാറ്റില്നിന്നു പിടികൂടിയത്. തൊണ്ടി മുതലുകളുടെ പട്ടികയില് ഇത് ഉള്പ്പെടുത്തിയിരുന്നില്ല. ഇന്നലെ റേഞ്ച് ഓഫീസര് ധനിക് ലാലിന്റെ നേതൃത്വത്തിലാണ് എറണാകുളം എക്സൈസ് കമ്മീഷണറേറ്റ് ഓഫീസില് സൂക്ഷിച്ചിരുന്ന മാന്കൊമ്ബ് കസ്റ്റഡിയിലെടുത്തത്.